'n Lang vergete pakkie in die pos vir Karoolsie, sit 'n groot avontuur aan die gang vir Oom Karoolus en Lente! Wanneer die crooks, Grootoor (Leon Ferreira) en Shorty (Steyn Fourie), 'n geleentheid onderskep en met Oom Karoolus (Cor Uys) se motor wegjaag, is daar groot moeilikheid want Lente (Letitia Uys) lê agter op die sitplek en slaap! Lente is egter koel en kalm en verklap in haar onskuld dat sy en Oom Karoolus oppad is na sy oupa se plaas waar hulle na 'n skat gaan soek. Natuurlik stel die twee skelms baie belang en maak hulle planne om die skat te kry, maar 'n groot verrassing wag vir hulle almal wanneer hulle by die skat uitkom! Met Ghapi as Piet Posman, en Bouwer Bosch as Kaptein Flits Venter van die Blue Chip soekspan, is hierdie 'n fliek vir die hele gesin met baie pret, spanning en 'n groot boodskap!
Oom Karoolus en Lente het vinnig bekende name geword in die Afrikaanse geestelike kindermusiekmark in die bykans vyf-en-twintig jaar wat hulle al in die bedryf is. Hierdie jaar het hulle besluit om hulle horisonne te verbreed en hulle buiging te maak in die Afrikaanse sekulêre kindermusiekmark met die vrystelling van hulle jongste DVD, "Fliekie Liedjies." Die duo het oor die afgelope jaar wyd en suid oor Suid-Afrika getoer met die verfilming van kort "fliekies" van meer as 60 bekende Afikaanse kinder- en volwasse liedjies soos: Bobbejaan klim die berg, Hansie Slim, Saai Die Waatlemoen, Vader Jakob, Swart Skaap, Oom Olifant, Ek ry met my rooi motorkar, en vele meer. Oom Karoolus sê: "Die doel van die projek was om die ou liedjies, wat mamma en pappa gesing het toe hulle klein was, weer 'n nuwe baadjie te gee. Ons wil die liedjies lewendig hou vir vandag se generasie. Ons het ook nuwe liedjies, wat almal ken, ingesluit soos Kurt Darren se Kaptein en Steve Hofmeyr se Pampoen." " Dit was vir ons lekker om oor die hele land af te neem met Oom Karoolus se kamera," sê Lente. " Ons het na die see toe gegaan, met groot olifante gespeel en hoë berge geklim. Oom Karoolus en ek het self in meeste van die fliekies gespeel, maar baie van ons vriende en oulike dieretjies het ons ook gehelp."